Жыццё айчынных тэатраў, так бы мовіць, унутры ўласнай сферы ў мінулым сезоне пакінула адчуванне... падводнасці здавалася, што калектывы, бы касякі рыб, заглыбіліся на дно сваіх акварыумаў, і ўласнае творчае існаванне для іх абмежавалася гэтай прасторай, агароджанай з усіх бакоў шклом. З аднаго боку, наўрад ці варта папракаць іх у такой закрытасці і патрабаваць шырыні мастацкага існавання, бо пры ўсіх, нават самых пазітыўных, закліках крытыкі галоўная задача калектываў на месцах - забяспечваць тэатральнае жыццё сваёй спажывецкай групы.